Þingræður haldnar á Alþingi Íslendinga

Frú forseti. Ég verð að gera alvarlegar athugasemdir við að hér hefur verið dreift nefndaráliti um frumvarp til laga um fjárlög fyrir árið 2010 frá meiri hluta fjárlaganefndar. Samkvæmt 25. gr. þingskapa ber að fá álit hv. efnahags- og skattanefndar á tekjuhlið fjárlaganna og efnahags- og skattanefnd hefur ekki lokið umfjöllun um málið. Við erum enn þá að taka á móti gestum og það er ekki búið að loka málinu hjá efnahags- og skattanefnd. Ég hefði viljað koma fram með breytingartillögur um tekjuhliðina en ég fékk fyrst upplýsingar um hádegið í dag og hef því ekki getað komið með breytingartillöguna. Ég geri alvarlegar athugasemdir við þessa stjórn á þinginu, fyrir utan að fjárlögin voru tekin út úr fjárlaganefnd með offorsi, síðan tekin inn aftur og afgreidd út í annað sinn. Þetta er náttúrlega ekki til sæmdar þinginu, frú forseti.

Hæstv. forseti. Efnahags- og skattanefnd þingsins hefur setið á fundum undanfarna daga, í allan gærdag og í dag og tekið á móti gestum þar sem fjallað hefur verið um tekjuhlið fjárlaganna. Heimsóknum er lokið. Það hefur komið fram að leiðir liggja ekki saman milli meiri hluta nefndarinnar og minni hlutans. Það hefur jafnframt komið fram að allar forsendur liggja fyrir og hægt er að ganga frá nefndarálitum. Það er búið að gera grein fyrir afstöðu bæði meiri hlutans og minni hlutans í efnahags- og skattanefnd í fjárlaganefnd þingsins og ég veit ekki betur en flokksbróðir hv. þm. Péturs H. Blöndals hafi gert grein fyrir afstöðu minni hluta nefndarinnar til málsins.

Frú forseti. Okkur í hv. efnahags- og skattanefnd var gert að skila einhvers konar bráðabirgðaáliti til fjárlaganefndar. Ekki gat það verið endanlegt álit þar sem við áttum eftir að taka á móti fjölda gesta. Þeir gestir hafa komið í eftirmiðdaginn í dag og síðan ætlar nefndin að ræða þetta sjálf á mánudagsmorgun. Það liggur því ekkert fyrir og ég vil mótmæla því að komin sé einhver niðurstaða því það verður ekki fyrr en nefndin sjálf ræðir málið. Það getur vel verið að menn fallist á að skattleggja t.d. séreignarsjóðina fremur en að leggja á allar þessar skattaálögur sem gert er ráð fyrir í fjárlagafrumvarpinu eða tekjuhliðinni. Málið er ekkert útrætt í hv. efnahags- og skattanefnd og verður ekki útrætt þar fyrr en einhvern tímann á mánudaginn. Ég geri miklar athugasemdir við að menn fari svona á skjön við þingsköp Alþingis.

Frú forseti. Það hefur komið fram hjá hv. þm. Ögmundi Jónassyni að búið er að ljúka móttöku gesta í efnahags- og skattanefnd og það sem meira er, hv. þingmaður hefur greint frá því að það er búið að lýsa afstöðu meiri og minni hluta gagnvart fjárlaganefnd. Fjárlaganefnd og þingið sjálft mun þess vegna geta notið ráðlegginga úr vinnu efnahags- og skattanefndar. Hv. þingmaður kvartar undan því að hann hafi ekki getað lagt fram breytingartillögur sínar. Hann hefur auðvitað fullan rétt til þess að leggja fram sínar tillögur og vafalítið verða þær til þess að glæða umræður hér í þinginu. Ég vek eftirtekt hv. þingmanns á því að samkvæmt þingsköpum getur hann enn lagt fram tillögur og getur gert það alveg þangað til umræðan hefst og áður en henni er lokið. Hann hefur fullan rétt til þess. Ég sé þess vegna enga meinbugi á því að hér sé unnið eins og hæstv. forseti var að gera þegar hann dreifði þessu áliti. Það liggur á þessu og hv. þingmaður veit hvers vegna.

Hæstv. forseti. Ég vil ítreka að heildarniðurstöður liggja fyrir. Það er vissulega óleyst hvernig fara eigi í tæknilegar útfærslur á einstökum málum en heildarniðurstöður liggja fyrir. Það er alveg rétt sem fram kemur í máli hv. þm. Péturs H. Blöndals að hann hefur teflt fram þeim valkosti við alla gesti sem komið hafa til efnahags- og skattanefndar hvort það væri ekki þjóðráð að falla frá öllum tekjutillögum ríkisstjórnarinnar og fara að ráði Sjálfstæðisflokksins og skattleggja séreignarsparnað. Það er ekki samstaða um þetta. Meiri hluti nefndarinnar er ekki á því að fara þessa leið, alla vega ekki núna, og heldur sig við sínar tillögur. Það er meiri hluti á bak við þær. Við erum að skoða tæknilegar útfærslur á einstökum atriðum og heimsóknir gesta í dag sneru að